XINEUA VINS Respecte i Humilitat: Torelló Brut Nature Gran Reserva
L'ELEGÀNCIA.
Dia molt llarg i esgotador de compres de Nadal per Barcelona, a la recerca de la nina perduda, de fet, ja té collons, i grossos! que una senzilla nina nenuco, només la puguis aconseguir en exclusiva al Tall anglès, si fos per a mi, a prendre pel c.....!!! però la meva princesa no en te cap culpa, i així també aprofitem per passar un dia diferent fora de la vida rural i desplaçar-nos a la gran metròpolis, que a la dona li encanta, només de sentir Barcelona, els ulls li fan xirivites, ara ja la tinc contenta per uns dies. Jo en aquests casos sóc molt fàcil de convèncer, només cal que em prometis un bon dinar i un bon vi, i amb tu a la fi del món, i així va ser. Que simple i lineal que sóc....
Celler Torelló.
Cupatge de Xarel.lo, Parellada i Macabeu, criança mínima de 36 mesos en rima.
A la vista color groc palla pàl.lid, net i brillant amb bombolla fina.
Al nas és afruitat, amb aromes cítrics, tocs florals i aromes de criança, pastisseria, fruits secs, pell de taronja seca, tot en molt bon equilibri i elegància.
A la boca és fresc, agradable, afruitat, sec amb bona acidesa, el carbònic ben integrat, llaminer, un cava amb bona persistència i un toc amarg final molt agradable.
El preu al restaurant 22 euros (a Barcelona, que ja sabem que ho inflen tot) .
A la botiga 12 euros.
健康和剝離 (Salut i pela).